b'\n_START_ARTICLE_\nErich von Manstein\n_START_SECTION_\nJaunyst\xc4\x97\n_START_PARAGRAPH_\nGim\xc4\x97 Berlyne vokie\xc4\x8di\xc5\xb3 artilerijos generolo Eduardo von Lewinski \xc5\xa1eimoje. Gimimo metu gavo Fritz Erich Georg Eduard von Lewinski pavard\xc4\x99. I\xc5\xa1kart po gimimo buvo \xc4\xafs\xc5\xabnytas motinos jaunesniosios sesers ir jos sutuoktinio, generolo leitenanto Georgo fon Man\xc5\xa1teino \xc5\xa1eimos, negal\xc4\x97jusios tur\xc4\x97ti palikuoni\xc5\xb3. Jo d\xc4\x97de i\xc5\xa1 motinos pus\xc4\x97s buvo b\xc5\xabsimasis Vokietijos prezidentas (1925-1934 m.) P. fon Hindenburgas. 1899 m. E. fon Man\xc5\xa1teinas baig\xc4\x97 Strasb\xc5\xabro katalik\xc5\xb3 gimnazij\xc4\x85. 1906 m. baig\xc4\x97 Pl\xc4\x97no ir Lichterfeldo (Berlynas) kadet\xc5\xb3 mokyklas ir prad\xc4\x97jo tarnyb\xc4\x85 Vokietijos imperijos kariuomen\xc4\x97s 3-iajame Pr\xc5\xabsijos gvardijos p\xc4\x97stinink\xc5\xb3 pulke. 1907 m. pakeltas \xc4\xaf leitenantus. 1913 m. prad\xc4\x97jo mokytis Pr\xc5\xabsijos karo akademijoje, kurioje baig\xc4\x97 vieneri\xc5\xb3 mokslo met\xc5\xb3 kurs\xc4\x85. V\xc4\x97liau moksl\xc5\xb3 karo akademijoje nebaig\xc4\x97.\n_START_SECTION_\nPirmasis pasaulinis karas\n_START_PARAGRAPH_\nPrasid\xc4\x97jus Pirmajam pasauliniam karui, buvo perkeltas \xc4\xaf aktyvi\xc4\x85j\xc4\x85 karo tarnyb\xc4\x85 ir tarnavo 2-ajame gvardijos p\xc4\x97stinink\xc5\xb3 pulke bataliono adjutanto pareigose. Dalyvavo \xc4\xafsiver\xc5\xbeime \xc4\xaf Belgij\xc4\x85. 1914 m. rugs\xc4\x97j\xc4\xaf E. fon Man\xc5\xa1teino dalinys buvo perkeltas \xc4\xaf Ryt\xc5\xb3 front\xc4\x85. Dalyvavo Moz\xc5\xabr\xc5\xb3 m\xc5\xab\xc5\xa1yje su Rusijos kariuomene, v\xc4\x97liau m\xc5\xab\xc5\xa1iuose Auk\xc5\xa1tutin\xc4\x97je Silezijoje. 1914 m. lapkrit\xc4\xaf buvo sunkiai su\xc5\xbeeistas. 1915 m. bir\xc5\xbeel\xc4\xaf paskirtas tarnauti 10-osios armijos \xc5\xa1tabe, netrukus pakeltas \xc4\xaf kapitonus, dalyvavo Ryt\xc5\xb3 fronto kautyn\xc4\x97se. 1914 m. spal\xc4\xaf apdovanotas Gele\xc5\xbeinio kry\xc5\xbeiaus 2-osios klas\xc4\x97s, o 1915 m. lapkrit\xc4\xaf \xe2\x80\x93 1-osios klas\xc4\x97s ordinais. 1916 m. kov\xc4\x85 v\xc4\x97l perkeltas \xc4\xaf Vakar\xc5\xb3 front\xc4\x85. 1917 m. spal\xc4\xaf gr\xc4\x85\xc5\xbeintas \xc4\xaf Ryt\xc5\xb3 fronte veikusi\xc4\x85 4-\xc4\x85j\xc4\x85 kavalerijos divizij\xc4\x85. Po 1918 m. kov\xc4\x85 Centrini\xc5\xb3 valstybi\xc5\xb3 ir Rusijos pasira\xc5\xa1ytos Brest-Litovsko taikos sutarties buvo v\xc4\x97l perkeltas \xc4\xaf Vakar\xc5\xb3 front\xc4\x85, tarnavo 213-osios p\xc4\x97stinink\xc5\xb3 divizijos, veikusios prie Reimso, \xc5\xa1tabe.\n_START_SECTION_\nTarpukaris\n_START_PARAGRAPH_\nPo karo t\xc4\x99s\xc4\x97 tarnyb\xc4\x85 Reichsvere. Nuo 1921 m. iki 1923 m. tarnavo 5-ojo Pr\xc5\xabsijos p\xc4\x97stinink\xc5\xb3 pulko kuopos vadu. V\xc4\x97liau t\xc4\x99s\xc4\x97 tarnyb\xc4\x85 \xc4\xafvairiose \xc5\xa1tabo karininko pareigose. 1927 m. pakeltas \xc4\xaf majorus. Nuo 1929 m. rugs\xc4\x97jo tarnavo Karo ministerijoje. 1932 m. pakeltas \xc4\xaf pulkininkus leitenantus ir paskirtas vadovauti 4-ojo p\xc4\x97stinink\xc5\xb3 pulko batalionui. 1934 m. vasario 1 d. pakeltas \xc4\xaf pulkininkus ir paskirtas 3-osios karo apygardos \xc5\xa1tabo vir\xc5\xa1ininku. Nuo 1935 m. liepos tarnavo Generaliniame \xc5\xa1tabe. Pasi\xc5\xabl\xc4\x97 Vermachte sukurti \xc5\xa1turmo artilerijos dalinius, skirtus paremti puolan\xc4\x8dius p\xc4\x97stininkus. \xc5\xa0ie savaeig\xc4\x97s artilerijos daliniai buvo pla\xc4\x8diai panaudoti Antrojo pasaulinio karo metu. 1936 m. spal\xc4\xaf pakeltas \xc4\xaf generolus majorus. 1938 m. vasar\xc4\xaf paskirtas 18-osios p\xc4\x97stinink\xc5\xb3 divizijos vadu. 1938 m. kov\xc4\x85 reng\xc4\x97 Austrijos u\xc5\xbe\xc4\x97mimo planus.\n_START_SECTION_\nPokario metai\n_START_PARAGRAPH_\n1945 m. rugpj\xc5\xabt\xc4\xaf buvo suimtas Jungtin\xc4\x97s Karalyst\xc4\x97s paj\xc4\x97g\xc5\xb3. 1946 m. rugpj\xc5\xabt\xc4\xaf dav\xc4\x97 parodymus Niurnbergo tribunole, kuriame teig\xc4\x97 es\xc4\x85 Vermachtas nebuvo atsakingas u\xc5\xbe Holokaust\xc4\x85 Antrojo pasaulinio karo metu. 1946 m. ruden\xc4\xaf perkeltas \xc4\xaf special\xc5\xb3 sulaikytiems auk\xc5\xa1tiesiems karininkams lager\xc4\xaf D. Britanijoje, Brid\xc5\xbeende. 1948 m. gr\xc4\x85\xc5\xbeintas \xc4\xaf Vokietij\xc4\x85. Nuo 1949 m. rugpj\xc5\xab\xc4\x8dio iki gruod\xc5\xbeio buvo teisiamas Brit\xc5\xb3 karo tribunolo Hamburge. 1950 m. nuteistas 18 m. kal\xc4\x97jimo u\xc5\xbe karo nusikaltimus \xe2\x80\x93 nepakankam\xc4\x85 d\xc4\x97mes\xc4\xaf apsaugant civili\xc5\xb3 gyvybes karo veiksm\xc5\xb3 metu bei i\xc5\xa1degintos \xc5\xbeem\xc4\x97s strategijos taikym\xc4\x85. V\xc4\x97liau nuosprendis buvo suma\xc5\xbeintas iki 12 met\xc5\xb3 kal\xc4\x97jimo, o 1953 m. d\xc4\x97l pablog\xc4\x97jusios sveikatos, E. fon Man\xc5\xa1teinas buvo paleistas. Pakviestas pirmojo pokario Vakar\xc5\xb3 Vokietijos kanclerio K. Adenauerio, prisid\xc4\x97jo prie Bundesvero k\xc5\xabrimo. 1955 m. para\xc5\xa1\xc4\x97 atsiminim\xc5\xb3 knyg\xc4\x85 Verlorene Siege (liet. \xe2\x80\x93 Pralaim\xc4\x97tos pergal\xc4\x97s), kurioje kritikavo A. Hitlerio vadovavim\xc4\x85, analizavo karinius Antrojo pasaulinio karo aspektus, ta\xc4\x8diau fakti\xc5\xa1kai ignoravo karo politin\xc4\xaf ir etin\xc4\xaf kontekst\xc4\x85. 1973 m. bir\xc5\xbeelio 10 d. mir\xc4\x97 nuo insulto. Buvo palaidotas su karin\xc4\x97mis i\xc5\xa1kilm\xc4\x97mis. Brit\xc5\xb3 dienra\xc5\xa1tis The Times E. fon Man\xc5\xa1teino atminimui 1973 m. bir\xc5\xbeelio 13 d. i\xc5\xa1spausdino nekrolog\xc4\x85.\n_START_SECTION_\n\xc5\xa0eima\n_START_PARAGRAPH_\n1920 m. bir\xc5\xbeelio 10 d. susituok\xc4\x97 su Jutta Sibylle von Loesc. \xc5\xa0eima susilauk\xc4\x97 trij\xc5\xb3 vaik\xc5\xb3: dukters Giselos ir s\xc5\xabn\xc5\xb3 Gero bei Riudigerio. Vyresnysis s\xc5\xabnus Gero fon Man\xc5\xa1teinas, u\xc5\xbeimdamas leitenanto pareigas Vermachto 18-ojoje p\xc4\x97stinink\xc5\xb3 divizijoje, \xc5\xbeuvo 1942 m. spalio 29 d. Ryt\xc5\xb3 fronte.'